ידידיה ורדי

ידידיה (דידי) ורדי (נולד ב-1 באפריל 1935) הוא מייקר ויוצר דגמים ישראלי שיחד עם רעייתו דרורה ייסד את מרכז רון ורדי לטיפוח ילדים מחוננים ומצטיינים בראשון לציון. יקיר העיר ראשון לציון וזוכה אות הנשיא להתנדבות. קבלן בניין לשעבר.

 ביוגרפיה 
ידידיה ורדי נולד בירושלים, בנם הבכור של שרה (לבית ולודבסקי) ומשה ורדי (רוזנבוים). סבו וסבתו, אהרן ופנינה רוזנבוים, היו מראשוני המתיישבים בשכונת מקור חיים ובעליהם של פנסיון רוזנבוים-ורדי. האם הייתה תופרת והאב עבד בבית החרושת "ברזלית" ושירת כמחסנאי נשק של ההגנה. זמן קצר לאחר לידתו עברה המשפחה לשכונת קריית אריה בפתח תקווה, וב-1939 עברו לתל אביב, שם הוריו הקימו מסעדת אוכל יהודי ברחוב שינקין.

בצעירותו היה חבר בתנועת הצופים. מילדותו גילה חוש טכני ולמד בבית הספר המקצועי מקס פיין ובבית ספר אורט. מיד לאחר שחרורו מצה"ל נישא לדרורה ועבר להתגורר עמה בראשון לציון. החל לעבוד כמסגר רהיטי פלדה במפעל "הארגז". לאחר מכן, עבר לעבוד במכון התקנים בתור טכנאי מכונות ובחלוף חמש שנים התקדם להיות מנהל עבודה בענף הבנייה. בגיל 27 כבר היה קבלן בניין עצמאי ולאורך שנותיו כקבלן בנה מאות כיתות וגני ילדים בערי גוש דן. ב-1972 הקים את מלון בקעת הירח באילת, שפעל במשך שנים אחדות. בסוף שנות ה-70 עם התגברות האינפלציה עזב ורדי את עסקי הבניה, והחל לנהל חנות לכלי עבודה.

 הנצחת בנו 

בנו, רון, היה נער מחונן ומעורב חברתית שלמד בחוגי נוער שוחר מדע במכון ויצמן למדע, התבלט באלקטרוניקה ומחשבים ואף הסב לעברית ושיווק את המחשב הנישא הראשון בישראל. עשייתו תועדה בסרט "שש עשרה בראשון". באוגוסט 1984 נפל , שהיה אז לוחם בחטיבת גבעתי, במלחמת לבנון הראשונה. מפעל ההנצחה בו בחרו ידידיה ודרורה היה ייסודו של מרכז לטיפוח מחוננים בבית הספר חביב (שבו למד רון בילדותו), ואשר הוקם בסיוע משרד החינוך ועיריית ראשון לציון עבור תלמידי כיתות ג'-ט'. את פעילות המרכז ליוו לאורך השנים דגמים מדעיים שבנה ורדי בסדנאותיו בראשון לציון. בנוסף, על שמו של רון נקרא המוזיאון לתולדות המחשב האישי בישראל, אשר מציג בין היתר את אוסף המחשבים של רון
ממוזער|בית הספר רון ורדי במשכנו החדש|250x250 פיקסלים
המרכז התרחב והתמסד, והפך לבית ספר עצמאי ולמוקד ידע ארצי בתחום המחוננים והמצטיינים, שזכה בשורה של פרסי חינוך. ב-2013 עבר המרכז למבנה חדש בקריית החינוך גן נחום בראשון לציון, ולאחר מכן הוקם סניף שלו בעיר לוד. ידידיה ודרורה ורדי המשיכו ללוות מקרוב את פעילותו ותחזקו את חדר הדגמים שהפך למוזיאון מדעי. ורדי הוסיף לבנות דגמים מדעיים ומכונות חסרות תועלת העשויות מגרוטאות ואף הציג במרוצת השנים תערוכות רבות במוזיאונים ואירועים. בתקופת מגפת הקורונה הצטרפה אליו דרורה בבניית המכונות.

על פועלו זכה ידידיה ורדי באות יקיר העיר ראשון לציון ב-2009, ובאות הנשיא להתנדבות ב-2010. ב-2014 הוזמן כאורח כבוד למעבדה למחשוב וחומרים במכון הטכנולוגי של מסצ'וסטס ולימד סטודנטים לתואר שני. הוא נחשב כיום לוותיק המייקרים בישראל.
ממוזער|דרורה וידידיה ורדי|250x250 פיקסלים

 תערוכות (רשימה חלקית) 
 "מכונות וחיוכים", במוזיאון המדע ע"ש בלומפילד (2015)
 "גלגלים מצחיקים", במוזיאון המדע ע"ש בלומפילד (2015)
 "Ready-Set-Go", מוזיאון ינקו דאדא בעין הוד (2013)
 "חכם ו (לא) לעניין", במכון הטכנולוגי חולון (2011)
 שותף בתערוכה "בנים וצעצועים", במרכז לאמנות דיגיטלית בחולון (2010)
 מופע מכונות מגרוטאות בפסטיבל פצ'ה קוצ'ה 6 (2009)
 "Gadetoff", מוזיאון המדע "ליברטי", ניו ג'רזי (2008)
 שותף בתערוכת "הביאנלה ראשון לציון" (2007)
ממוזער|ידידיה (משמאל) ויוסי ורדי (מימין) יחד עם פרופ' ניל גרשנפלד מ-MIT|250x250 פיקסלים

 חיים אישיים 
מ-1956 ועד לפטירתה ב-2024 ורדי היה נשוי לדרורה (לבית בורנשטיין), מורה, ואחותה של רחל אשל שניהלה את בית הספר חביב. , בנה של רחל, נפל אף הוא בלבנון.

לידידיה ודרורה נולדו ארבעה ילדים: הבת הבכורה טלי, לאחריה רון, והתאומים שי וגיא. ורדי סב לנכדים ונינים.

אחיו הצעיר הוא איש העסקים ויזם ההיי-טק יוסי ורדי. השניים התראיינו יחד מספר פעמים. בן דודו הוא פרופ' אילן חת.

 קישורים חיצוניים 


 בשם הבן, כתבתו של ריאד עלי על ידידיה ודרורה ורדי בתוכנית "יומן" בערוץ הראשון, 24 באפריל 2009
 הסרט "סימני דרך" לזכרו של רון ורדי


 הערות שוליים 

קטגוריה:אמנים ישראלים
קטגוריה:קבלני בניין ישראלים
קטגוריה:אבות שכולים: חללי צה"ל
קטגוריה:ראשון לציון: אישים
קטגוריה:יקירי ראשון לציון
קטגוריה:מעוטרי אות הנשיא להתנדבות
קטגוריה:ישראלים שנולדו ב-1935